# L'Olivera (empresa)

L'Olivera és una cooperativa de treball de Vallbona de les Monges que promou la integració social i laboral de persones amb discapacitat intel·lectual o risc d'exclusió social. L'empresa produeix principalment vins i oli d'oliva ecològics.

## Història

L'Olivera va néixer el 1974 quan un grup de joves liderats pel pare Josep Maria Segura, un capellà escolapi d'idees avançades, va voler crear una experiència socialitzadora centrada en el treball agrari. Al començament la comunitat es va instal·lar a l'antiga casa del mestre cedida per l'ajuntament. L'any 1989 va sortir al mercat el seu primer vi anomenat Blanc de Serè. El macabeu és el vaixell insígnia de L'Olivera, tot i que a les 20 hectàrees de vinyes pròpies a Vallbona de les Monges i als pobles veïns de Sant Martí de Maldà i Nalec creixen més d'una desena de varietats, entre elles algunes d'antigues, com el trobat, que han començat a recuperar.
El 2010, en el marc de l'anomenada agricultura periurbana, L'Olivera va traslladar aquest model al Parc Natural de Collserola per a gestionar le vinyes de l'Ajuntament de Barcelona a la finca de Can Calopa de Dalt, on s'elabora el seu vi institucional anomenat Vinyes de Barcelona, a base de syrah i garnatxa, l'únic vi que es produeix a la ciutat de Barcelona, donant feina a joves amb dificultats. El 2012 es va estrenar la pel·lícula documental Terra d'oportunitats centrada en la feina diària de les persones treballadores i alhora copropietàries de l'empresa.
El març de 2024, amb motiu del 50è aniversari de la creació de L'Olivera, es va celebrar un aplec amb treballadors, socis, col·laboradors i famílies al celler de Vallbona de les Monges que va consistir amb un vermut musical, un dinar popular, la creació d'un mural col·lectiu i un concert del grup Ovidi4. L'Olivera també va elaborar un vi especial de raïm macabeu amb un cupatge de diferents elaboracions per a l'ocasió, amb una edició limitada de 1.050 ampolles, que es va presentar al maig al Museu de les Cultures del Vi de Vilafranca del Penedès. L'etiqueta de l'ampolla va ser obra del reconegut dissenyador Claret Serrahima i la seua filla, Ariadna. El programa per a commemorar els 50 anys de la cooperativa també va incloure una gran festa el mateix mes a la masia de Can Calopa i la publicació d'un llibre que recopila una cinquantena de veus de persones que han participat en el projecte des dels seus inicis.

## Referències

* ↑ Vila, Joan. «Carles de Ahumada: “El món acabarà basant-se en la cooperació, n’estic segur”». Crític, 17-05-2015. [Consulta: 29 novembre 2024].
* ↑ Moragues, Pau. «L'Olivera, construcció d'un projecte cooperatiu al món rural». Ara, 16-09-2014. [Consulta: 29 novembre 2024].
* ↑ Bach, Rosa M. «El macabeu amb més impacte social». La Vanguardia, 25-08-2024. [Consulta: 29 novembre 2024].
* ↑ Escudero, Mònica «Can Calopa: una bodega solidaria en Barcelona ciudad» (en castellà). El País [Madrid], 18-03-2022. ISSN: 1134-6582.
* ↑ «"El documental" estrena "Terra d'oportunitats"». TV3, 17-04-2012. [Consulta: 29 novembre 2024].
* ↑ Serra, Montserrat. «Pau Moragas: “Des dels marges encara hi ha coses interessants a fer”». Vilaweb, 01-06-2024. [Consulta: 29 novembre 2024].
* ↑ «La cooperativa L'Olivera, 50 anys d'agricultura social». Segre, 19-03-2024. [Consulta: 29 novembre 2024].

## Bibliografia

* Botey, Jaume. L'Olivera: terra i gent, 2015.
* Busqueta, Josep Manel; Alonso, Xavier; Sempre, Joaquim; Roca, Roger. 50. L'Olivera veus i vida, 2024.

## Filmografia

* Terra d'oportunitats (Roger Roca, 2012)